Javaslat AZ EURÓPAI PARLAMENT ÉS A TANÁCS RENDELETE a balti-tengeri tőkehalállományokra és az ezen állományok halászatára vonatkozó többéves terv létrehozásáról szóló, 2007. szeptember 18-i 1098/2007/EK tanácsi rendelet módosításáról /* COM/2012/0155 final - 2012/0077 (COD) */





INDOKOLÁS 1. A JAVASLAT HÁTTERE A JAVASLAT HÁTTERE E javaslat célja a balti-tengeri tőkehalállományokra és az ezen állományok halászatára vonatkozó többéves terv [a továbbiakban: a terv] létrehozásáról szóló, 2007. szeptember 18-i 1098/2008/EK tanácsi rendelet módosítása. A szóban forgó jogi aktus az Európai Unió működéséről szóló szerződés (EUMSZ) hatálybalépését megelőzően került elfogadásra. A terv fő célja, hogy a balti-tengeri tőkehalállományok kiaknázását fenntartható gazdasági, környezeti és társadalmi feltételek mellett biztosítsa. Ennek érdekében a terv szabályokat állapít meg a szóban forgó állományra vonatkozó, a teljes kifogható mennyiségben és halászati erőkifejtésben kifejezett éves halászati lehetőségek tekintetében. E szabályok olyan technikai jellegű paramétereken alapulnak, amelyekre támaszkodva megállapítható, hogy az állomány védettségi helyzete jobb vagy rosszabb, azaz a tervben rögzített célkitűzésekhez közelebb vagy távolabb van-e. E paraméterek nem politikai döntéstől függnek, hanem tudományos alapokon nyugszanak. A tudományos ismeretek fejlődnek, pontosabbakká válnak, a tervnek pedig tartalmaznia kell azokat a szükséges rendelkezéseket, amelyek biztosítják, hogy lépést tartson a legújabb tudományos eredményekkel. Ezen túlmenően a rendelet 27. cikke előírja, hogy amennyiben a tudományos szakvélemények alapján úgy tűnik, hogy a minimális halászati állománypusztulási ráták nincsenek összhangban a gazdálkodási terv célkitűzéseivel, a Tanácsnak minősített többséggel felül kell vizsgálnia az említett rátákat annak biztosítására, hogy a terv elérhesse gazdálkodási célkitűzéseit. A rendelet jelenlegi szövege a terv ezen nem alapvető rendelkezéseinek módosítására vonatkozó hatáskört a Tanácsra ruházza. Az EUMSZ értelmében e döntéshozatali eljárás többé nem alkalmazható. Hasonlóképpen a 26. cikk előírja, hogy a Tanácsnak a célok elérése érdekében szükség esetén módosítania kella terv nem alapvető elemeit. Az EUMSZ 290. cikke arról rendelkezik, hogy jogalkotási aktus útján felhatalmazás adható a Bizottság részére olyan általános hatályú nem jogalkotási aktusok elfogadására, amelyek a jogalkotási aktusok egyes nem alapvető rendelkezéseit egészítik ki, illetve módosítják. Következésképpen a rendelet 26. és 27. cikke szerinti döntéshozatali eljárás helyébe felhatalmazásokon alapuló rendszernek kell lépnie, amelynek keretében a felhatalmazásokat a Bizottság a tervben meghatározott feltételekkel gyakorolhatja. A tervet ezért ennek megfelelően módosítani kell. A terv előírja, hogy ellenőrizni kell a gazdálkodási intézkedéseknek az érintett állományokra és halászati tevékenységekre gyakorolt hatását. A hatályos rendeletben megállapított ütemterv nem kivitelezhető és nem hatékony. Ez a rendelkezés jelentős nehézségeket okoz amiatt, hogy a megfelelő értékelések elvégzéséhez csak korlátozott mértékben állnak rendelkezésre releváns adatok. A tudományos szakvélemények szerint a terv kezdetétől számítva öt évet várni kell ahhoz, hogy a terv eredményeit egy hároméves időszak vonatkozásában teljes körűen értékelni lehessen. Következésképpen módosítani kell a terv értékelésére vonatkozó ütemtervet. A Bizottságra végrehajtási hatásköröket kell ruházni azért, hogy ellenőrizhesse, teljesülnek-e az e rendelet 29. cikkében meghatározott feltételek, és következésképpen azt is, hogy az érintett alkörzetekben alkalmazandók-e a vonatkozó előírások. Ezen túlmenően a Bizottság és a tagállamok elkötelezték magukat amellett, hogy a kimerített állományok vonatkozásában legkésőbb 2015-ig megvalósítják a legnagyobb fenntartható hozam szerinti halászatot, ez azonban jelenleg nem szerepel a terv céljai között. Bárminemű félreértés elkerülése végett a tervbe egy hivatkozást kell beilleszteni a legnagyobb fenntartható hozamra vonatkozóan. Az 5. és a 8. cikket ennek megfelelően módosítni kell annak egyértelművé tételére, hogy a kérdéses eljárás a Szerződésben előírt eljárás. A módosítás elsősorban olyan változtatásokra irányul, amelyek lehetővé teszik, hogy a terv hatékonyan működjön a Lisszaboni Szerződéssel bevezetett új döntéshozatali keretek között. 2. AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI Tárgytalan. 3. A JAVASLAT JOGI ELEMEI • A javaslat összefoglalása A jogi intézkedés fő célja az 1098/2007/EK tanácsi rendelet által a Bizottságra ruházott hatáskörök beazonosítása és e hatáskörök felhatalmazáson alapuló, illetve végrehajtási hatáskörökként való minősítése. • Jogalap Az Európai Unió működéséről szóló szerződés 43. cikkének (2) bekezdése. • A szubszidiaritás elve A javaslat az Európai Unió kizárólagos hatáskörébe tartozik. • Az arányosság elve A javaslat az 1098/2007/EK rendeletben már megállapított rendelkezéseket módosít, ezért az arányosság elvével kapcsolatban nem merül fel aggály. • A jogi aktus típusának megválasztása Javasolt aktus: európai parlamenti és tanácsi rendelet. Más jogi aktus nem felelne meg a következők miatt: rendelet csak rendelettel módosítható. 4. KÖLTSÉGVETÉSI VONATKOZÁSOK Ennek az intézkedésnek nincsenek az uniós költségvetés kiadásait növelő vonzatai. 2012/0077 (COD) Javaslat AZ EURÓPAI PARLAMENT ÉS A TANÁCS RENDELETE a balti-tengeri tőkehalállományokra és az ezen állományok halászatára vonatkozó többéves terv létrehozásáról szóló, 2007. szeptember 18-i 1098/2007/EK tanácsi rendelet módosításáról AZ EURÓPAI PARLAMENT ÉS AZ EURÓPAI UNIÓ TANÁCSA, tekintettel az Európai Unió működéséről szóló szerződésre és különösen annak 43. cikke (2) bekezdésére, tekintettel az Európai Bizottság javaslatára, a jogalkotási aktus tervezetének a nemzeti parlamentek számára való megküldését követően, tekintettel az Európai Gazdasági és Szociális Bizottság véleményére[1], rendes jogalkotási eljárás keretében, mivel: (1) Bármiféle félreértés elkerülése végett, illetve az Unió által vállalt azon nemzetközi kötelezettségvállalással való összhang biztosítása érdekében, amely szerint a kimerített állományok tekintetében meg kell valósítani a legnagyobb fenntartható hozam szerinti halászatot, a balti-tengeri tőkehalállományokra és az ezen állományok halászatára vonatkozóan az 1098/2007/EK tanácsi rendelettel[2] létrehozott többéves terv céljait egyértelművé kell tenni. (2) Az 1098/2007/EK rendelet előírja, hogy a rendeletben meghatározott minimális halászati állománypusztulási rátákat nyomon kell követni és felül kell vizsgálni, amennyiben az említett ráták nem alkalmasak a szóban forgó terv célkitűzéseinek megvalósítására. (3) A Szerződés 290. cikkével összhangban a Bizottság felhatalmazást kaphat arra, hogy felhatalmazáson alapuló jogi aktusok útján kiegészítse vagy módosítsa a jogalkotási aktusok egyes nem alapvető rendelkezéseit. (4) Az 1098/2007/EK rendeletben kijelölt célok hatékony teljesítése érdekében, valamint annak biztosítására, hogy az állományok állapotában vagy az adott halászatban bekövetkező változásokra gyorsan lehessen reagálni, a Bizottságot fel kell hatalmazni, hogy a Szerződés 290. cikkének megfelelően jogi aktusokat fogadjon el a minimális halászati állománypusztulási ráták felülvizsgálatára vonatkozóan, amennyiben a tudományos adatok tanúsága szerint az említett ráták már nem megfelelőek, az intézkedések pedig nem elegendőek a terv céljainak eléréséhez. Különösen fontos, hogy a Bizottság előkészítő munkája során megfelelő konzultációkat folytasson, többek között szakértői szinten is. (5) A Bizottságnak a felhatalmazáson alapuló jogi aktusok előkészítése és kidolgozása során biztosítania kell, hogy a megfelelő dokumentumokat egyidejűleg, kellő időben és megfelelő módon eljuttassák az Európai Parlamenthez és a Tanácshoz. (6) Az 1098/2007/EK rendelet 29. cikkének egységes feltételek mellett történő végrehajtása érdekében a Bizottságot végrehajtási hatáskörökkel kell felruházni. Ezeket a hatásköröket a Bizottság végrehajtási hatásköreinek gyakorlására vonatkozó tagállami ellenőrzési mechanizmusok szabályainak és általános elveinek megállapításáról szóló, 2011. február 16-i 182/2011/EU európai parlamenti és tanácsi rendeletnek[3] megfelelően kell gyakorolni. (7) A terv teljesítésére vonatkozó értékelés hatékonyságának biztosítása érdekében módosítani kell az 1098/2007/EK rendeletben előírt értékelés ütemezését. (8) Ezen túlmenően az Európai Unió működéséről szóló szerződés hatálybalépését követően indokolt egyértelművé tenni az 1098/2007/EK rendeletben említett, a halászati lehetőségek megállapítására vonatkozó döntéshozatali eljárást. (9) A javasolt módosítások tehát elsősorban olyan változtatásokra irányulnak, amelyek lehetővé teszik, hogy a terv hatékonyan működjön a Lisszaboni Szerződéssel bevezetett új döntéshozatali keretek között. (10) Az 1098/2007/EK rendeletet ezért ennek megfelelően módosítani kell, ELFOGADTÁK EZT A RENDELETET: 1. cikk Az 1098/2007/EK rendelet a következőképpen módosul: 1. A 4. cikk bevezető mondata helyébe a következő szöveg lép: „A terv az érintett tőkehalállományoknak a legnagyobb fenntartható hozam szerinti fenntartható kiaknázását biztosítja azáltal, hogy az állománypusztulási rátákat fokozatosan olyan értékekre csökkenti, illetve olyan értékeken tartja fenn, amelyek nem lehetnek alacsonyabbak az alábbiaknál:” 2. A 5. cikk (1) bekezdésének helyébe a következő szöveg lép: „(1) A Tanács a Szerződésnek megfelelően minden évben határoz az érintett tőkehalállományokra vonatkozó következő évi teljes kifogható mennyiségekről.” 3. A 8. cikk (3) bekezdésének helyébe a következő szöveg lép: „(3) A Tanács a Szerződésnek megfelelően évente határoz a következő évre vonatkozóan az (1) bekezdésben megállapított időszakokon kívül eső, kikötőn kívül töltött olyan napok maximális számáról, amelyek során az (1) bekezdésben említett eszközökkel folytatott halászat a (4) és (5) bekezdésben megállapított szabályokkal összhangban engedélyezett.” 4. A 26. cikk helyébe a következő szöveg lép: „26. cikk A terv értékelése A Bizottság 2007. szeptember 18-tól kezdődően ötévente értékeli a szóban forgó többéves terv működését és hatékonyságát. Adott esetben a Bizottság javasolhatja a többéves terv kiigazítását, illetve a 27. cikkel összhangban felhatalmazáson alapuló jogi aktusokat fogadhat el.” 5. A 27. cikk helyébe a következő szöveg lép: „27. cikk A minimális halászati állománypusztulási ráták felülvizsgálata A Bizottság felhatalmazást kap, hogy a 29a. cikkel összhangban felhatalmazáson alapuló jogi aktusokat fogadjon el a 4. cikkben meghatározott minimális halászati állománypusztulási ráták felülvizsgálatára vonatkozóan, amennyiben a tudományos adatok tanúsága szerint a minimális halászati állománypusztulási ráták nincsenek összhangban a gazdálkodási terv célkitűzéseivel.” 6. A 29. cikk (2), (3) és (4) bekezdése helyébe a következő szöveg lép: „(2) A 8. cikk (1) bekezdésének b) pontja és az említett cikk (3), (4) és (5) bekezdése nem alkalmazandó a 27 és/vagy 28.2 ICES-alterületre, ha bizonyíték van arra vonatkozóan, hogy az említett ICES-alterületeken ejtett tőkehalfogások mennyisége nem éri el a B területen ejtett összes tőkehalfogás 3 %-át. A Bizottság végrehajtási jogi aktusok útján, az (1) bekezdésben említett tagállami jelentések és tudományos adatok alapján minden évben ellenőrzi az ilyen bizonyítékok meglétét, és következésképpen azt is, hogy az érintett alterületeken alkalmazandók-e a 8. cikk (1) bekezdésének b) pontjában és az említett cikk (3), (4) és (5) bekezdésében előírt korlátozások. Ezeket a végrehajtási aktusokat a 29b. cikk (2) bekezdésében említett vizsgálati eljárással összhangban kell elfogadni. (3) A 8. cikk (1) bekezdésének b) pontja és az említett cikk (3), (4) és (5) bekezdése csak akkor alkalmazandó a 28.1 ICES-alterületre, ha bizonyíték van arra vonatkozóan, hogy a tőkehalfogások mennyisége meghaladja a B területen ejtett összes tőkehalfogás 1,5 %-át. A Bizottság végrehajtási jogi aktusok útján, az (1) bekezdésben említett tagállami jelentések és tudományos adatok alapján minden évben ellenőrzi az ilyen bizonyítékok meglétét, és következésképpen azt is, hogy az érintett alterületen alkalmazandók-e a 8. cikk (1) bekezdésének b) pontjában és az említett cikk (3), (4) és (5) bekezdésében előírt korlátozások. Ezeket a végrehajtási aktusokat a 29b. cikk (2) bekezdésében említett vizsgálati eljárással összhangban kell elfogadni. (4) A (2) és a (3) bekezdésben említett végrehajtási jogi aktusok a következő év január 1-jétől december 31-ig alkalmazandók.” 7. A rendelet a következő VIa. fejezettel egészül ki: „VIa. FEJEZET 29a. cikk A felhatalmazás gyakorlása (1) Ez a cikk meghatározza a felhatalmazáson alapuló jogi aktusok elfogadására vonatkozó, Bizottságra ruházott hatáskör gyakorlásának feltételeit. (2) A Bizottság a 26. és a 27. cikkben említett felhatalmazást határozatlan időre kapja. (3) A 26. és a 27. cikkben említett felhatalmazást az Európai Parlament vagy a Tanács bármikor visszavonhatja. A visszavonásról szóló határozat megszünteti az abban megjelölt felhatalmazást. A határozat az Európai Unió Hivatalos Lapjában való kihirdetését követő napon vagy a benne megjelölt későbbi időpontban lép hatályba. A határozat nem érinti a már hatályban lévő, felhatalmazáson alapuló jogi aktusok érvényességét. (4) A Bizottság a felhatalmazáson alapuló jogi aktus elfogadását követően haladéktalanul és egyidejűleg értesíti arról az Európai Parlamentet és a Tanácsot. (5) A 26. és a 27. cikk alapján elfogadott, felhatalmazáson alapuló jogi aktus csak akkor lép hatályba, ha az értesítést követő két hónapos időtartam leteltéig sem az Európai Parlament, sem a Tanács nem emelt kifogást a felhatalmazáson alapuló jogi aktus ellen, vagy ha az Európai Parlament és a Tanács az időtartam leteltét megelőzően egyaránt arról tájékoztatta a Bizottságot, hogy nem emel kifogást. Ezen időtartam az Európai Parlament vagy a Tanács kezdeményezésére két hónappal meghosszabbodik. 29b. cikk Bizottsági eljárás (1) A Bizottságot a 2371/2002/EK rendelet 30. cikke által létrehozott Halászati és Akvakultúra-ágazati Bizottság segíti. Ez a bizottság a 182/2011/EU rendelet szerinti bizottság. (2) Az e bekezdésre történő hivatkozáskor a 182/2011/EU rendelet 5. cikkét kell alkalmazni. 29c. cikk Tanácsi határozatok Ahol ez a rendelet a Tanács által meghozandó határozatokról rendelkezik, a Tanács a Szerződés rendelkezéseivel összhangban jár el.” 2. cikk Ez a rendelet az Európai Unió Hivatalos Lapjában való kihirdetését követő huszadik napon lép hatályba. Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, -én. az Európai Parlament részéről a Tanács részéről az elnök az elnök [1] HL C […]., […]., […]. o. [2] HL L 248., 2007.9.22. [3] HL L 55., 2011.2.28., 13. o.